Ez bildurtu, mutillak. Boltxebitarren artean gaituk aldi batekoz. Ez ikaratu, orde, irakurle. Gure oinkaden aurretik bideak urratzeko bide-erakuste yayua digu. Izle goxo ta idazle atsegarri bati dagokionez, irriparka ta eskurakoi eramango gatzik. Angoen berri ikasia dek bertan ibillirik. Garcia Sanchiz españarraren agotik entzunak dizkit dakartzkidanak. Aren ezpanak erabil oi dituen oparotasunak eta urre-lorak iñausi ditzadan. Ez dit ortarako astirik; ez tokirik; eta... ez bearrik ere. Itz goxo aien muiña xurgatzen, ausiñaren antzean, alegiñak egin bear. Zein ez dek ango berrietzaz jakiteko gogo-zirikaz? Ara bera mintzatzen.\nLaterri-mugetan barrena sartzeko ez digu eragozpen aundirik topatu. Beste edozein laterrietan ipintzen dituen oztopoak. Gure joakera aurrekoz gaztigatua ginun. Emen zetorkiguk bidera gizaseme ikusgarria; soñez aundia; gerrirañoko bizar erdi-zuria; txano antzeko larruzko estalkia buruan. Gure lotukiak eta bideko tresna guziak arturik, an zeramatzik etxe kaxkar batera. Bai barrenak azpikoaz gain zuur astinduz zarpikatu ere. Biguñago zerabiltzik eskuak emakumeak. Ez dik ark ere zokondorik begiratu gabe utzi. Leendik generamakigunaz gañera, beste diru-mordoxkatxoa rubloez (ango dirua) aldatu digu.\nGoazik bultzira. Tren-burdiak txukun eta garbi agertu zaizkiguk. Ta burrunba-otsean bildurik Leningrado-ra bidean goatzik.\nLeningrado! Aintzinako Snt. Petersburg! Kzarra eta kzare bere kolkotxoan zeduzkan kabi txoragarria. Emen erail zizkien boltxebitarrak senar-emazteak eta aien semeak. Emen tiroz eten ziokan bizia Yusupor errege-gaiak Rasputin maltzur aipatuari. Emen asi ukan eguerdirantz erne jeikitzen Lenin-en eguzkia. Emen jasotzen dik arro zerurontz bekokia Kepa eta Paul deunen guda-gazteluak. Emen...; baña goazik gerera jakin-ostoak zaparradan aspergarri ixuri gabe.\nLeengo narotasuna galdu dik orain uri onek. Antzinako aberastasunen ondoxketan erdi-bildurik dagola zirudik. Orduko aunditasunik eta urre-dirdairik etzagerrek. Orain zarpilduki ta arrataz josirik dakusgun jantzi-ondarretik leengo edertasuna usmatu bear.\nOñak lurreratu orduko, ba-dizkigu urrean berrogei zalpurdi-zai buruari eragiñaz burdi-eskeinka. Antola zein ezi-kaitz diran burdi-zai oek. Langille guziak sindikatoetan alkartu-arazi nai boltxebitarrak eta alegiñak eginda ere kofradi berekoi ontakoak leenean tinkatuago jarrai. Etzizkien leengo joeratik egundaino atera. Ez dituk nolanaikoak, gero, mutil oiek. «Adi ezak i, zaldi-zai, Europa-ostatu-etxera goatzik».\nAurreko aulki-galdorrean erdi-zutik gurdiaren tarrataz balantzaka, gaztaña-adaska baizen gorputz-aundi, bere bizar luzeaz aita-Olentzaro zirudin, jostallu-bitxiz zalpurdia gañezka deramala. Begien aurrean dijoazkigun etxe guziak argizari-margoa zedukae. Gure mendietako bei gorrixten antzeko bellegitasuna oro.\nPozkarioz artua ginun etxe-barrua, edur-maindirapean estaltzen asi dituk, ba, tellatu-gañak. Berokiñen arrimora ezti zaiguk jatetxe-magaltxoa. Garbi-itxura danean; kaleko margo gorrixta berbera ormetan itsatsiki. Zurubiaren beera malmuko ikaragarri bat zetorkiguk bidera. Gure bide-tresnak lepa-gainean arturik, aurrean goruntz zeramatzik. Ba-ginuen lexibatu bearra ta, ezkotu diagu ur epelez soña.\nBaña... ze tximixtazko kedats nazkagarria dek au? Arrain usaia! Sardiña zaarren gisako kedatsa zeritek legortzeko zapiai. Bai nik zerena zan bereala usmatu ere. Tximista gaitza! Stalin porrokatu orren diru-gorde bearra! Arrain-olioz egin diate nunbait jaboia ta berorrekin zapiak eta oialak garbitu. Muinetaraño barreneratzen dan kedats mingotsa! Gabean nork burutu oeko mandirepean?\nAspalditik erri onen berri jakiteko amesetan giñan ezkero, ezin egon alperrean. Otordutxoa egin ondoren, berela kaleetan-barrena gaituk ikus-erne. Gu garamatzin zaldi-aztaka otsera ta gurpillen gaitzairuzko uztaiak arkoskoetan dagien zaratara, bide-erditik zijoaztenak alderatzen itukan ibil-bitartean gurdi-zaiarekin garraxika mintzatuz. Baita onek bereolaxen jaulkitzen zin erantzuna. Ezpai-genian tamalez ulertzen zer zesaioen alkarri.\nEtzoazik langilleak eskale-antzo larru-azalka. Eztaere dotore ta apain gisan. Guziak txiro; guziak berdin. Alboetako etxeak arpegi zikiña zeukae; leioetako leiarrak zuloz naiko saretuak. Kooperatiba-saltokien ate-ondoetan emakume ta gizon-erreskadak janari, oski ta jantzien zai. Kale-erdian beargiñak aruntza ta onuntza atergabe. Ituntasuna, legorra ta zekena nabari diagu or-emen. Añartean atsedengabe joan bear dunaren asperra. Ezpanak eta agoa ezotzeko ur-txirristarik somatzen ez dunaren oñazea.\nMuseo-ra zuzendu dizkigu leenen gure oinkadak. Au jendearen piloa! Ez al dek arritzeko? Museo onen ateak antziña ez itukan iñoiz idikitzen erri soilarentzat. Aundizkientzat ere noizpenka baizik ez. Olakoetan ere bakanka ta jantzi bereziz joan bear.\nOrain ateak zabalik zeudek beti. Ikusgai oetara zaletu nai dizkiate boltxebitarrak beren langilleak. Ortarako jarririk zeuzkae agerle ta adiratzalle bereziak. Olango azalbenen aurrean lasterra dik, orraatik, eriak arrausia. Gure antzeko erbestearrak aretora sartzean, arin ao-zabalba begiratuz, burua atzeratzen diate. Gogoaren atsedena! Emen ikusi dizkigu erregeen aldiko kutxa bitxiztatu, txirlarri, diamante-bitxi, zurezko ederlan, arki, mai, oyal margoztu eta abar oparo ta nai bezainbat. Erbestearrai arroz erakutsi ere kzarrengandik arturiko aberas-ondartxoak.\nBaitetxera bidean jarriak gaituk. Etzegok an ikusibear arrigarririk. Ormatarte aietan otzikaraz dardarika gabiltzak. Barren illuna, otza ta ezkoa. Gela estuak eta burdin-ariz sareturiko leyo-zirritu utsak. Burnizko ogeak; arkiak eta maitxoak ere bai. Etzeukate ausi bildurrik.\nAra gauza aitagarri bi. Bazter guziak argizarizko irudi-bitxiz josita zeudek. Begientzat ikusgarri ta gogorako ikasbide. Beste baztertxu baten aintzina eleizatxoa zan aretoa ageri dek. Kendu ziote orain eleiz-usaya. Siberi-ra epaiturik zijoaztenak emaztetxoarekin joateko eskubidia ziaten. Ezkongai ziranak eleizatxo orretantxe ezkontzen itukan. Biotzeko maite-usoa alboan zeramakitela zigorraldi ikaragarri ua ariñago ta atsegiñago iduriko zitzaien, nik uste.\nSTALIN-EN AGINTE-PEAN, MOSCOU\nBoltxebitarrak agintzen duten ezkeroz, Moscou dek Errusi-ko urien buruzagi. Lau milloe biztanle ba-dizkik. Kremlin-jauretxeko dorrearen bekoki-erdian zegok Errusi-ko begi ikaragarria. Aren begiratu zorrotza, izagarria! Beti zabal, beti esnaa, beti erne; iñoiz ere ez zabar eta loale. Ez dek ezer aintzinako ziklopeen begiratu asarrea gaurko onen ondoan. Begi orrentzat ez dek Errusi-n ezkuturik eta noiz-nai azpikoaz gain iraultzen ez dun zokorik. Ez beza iñork txintik atera; ez begi iñork kurruxkarik. Ez dek izango giro, bestela.\nStalin porrokatua dek begi bildurgarri orren jabe. Errusi-ko zabaldietan barrena biurrika ta ziztuka luzatzen den suge-soña dik buztantzat. Errizayak eta guda-mutillak alkar josirik iruin duten sarearen pean ixil eta mutu egon bear erri gizagajo onek. G.P.U. deritzayon errizaien begiak irixten eztiran bazter gibelik, eztek.\nEz diate nai boltxebitarrak beren inguruan erdi-merdiko gizonik; aldezkari porrokatu utsak nai dizkite. Orra Trotzki aspalditik arerio zitaltzat joa. Siberi-aldean malkoak bakarrean txukatu bearra dik. Trotzki-ren izen ondarra ere ixilpean aaztu ta il-arazi nai diate. Bai lortuko ere oraingoz.\nStalin! Galtzairuzko gizona zagerrek izen-orde onek. Atera ortik nolako atzazalak izango ditun. Erdi-ikasia ta letra-gabea izan arren, ez dek txantxetan artzekoa kaukasiar biurri au. Aurtxoak gaberdian ontzen auspo-otsari baño bildur biziagoa ziote errusiatarrak gizon oni. Ez dek an berak daramatzin ugelak eta agokoa ausiko ditun moxalik. Etzegok ori uzkaili bildurrik. Ezin zezakian Lenin-ek izan ondorengo egokigorik.\nBoltxebitar oek beren kontura ipiñirik dauzkaten ostatu-etxe batean izan digu bartko atsedena. Ez ginun biguna oeko lastaira. Ezta ere oe apañak. Zurezkoa ta motxa bat; burdiñezkoa ta zearretakakoa bestea. Alere laisterra izan ginun gure loa. Gure etengabeko ibilliaren sari goxoa!\nOrra aokadatxo gozoa gosaltzeko. Gaztaya, erle-eztia ta... arrautzak. Baña, arrayetan, arrautz oek austean... a ze erauzte buztiña ta geldia zuten! Ez al-dezute ikusi iñoiz erdi-erioan aker zaarak biali oi duten zear-begiratua? Alaxen lertu uan azpillean eme-eme gorringoa. Pufff!\nOgi ezkoa, bustia, beltza ta ore-gisakoa. Ukabilla sartzeko adiñeko zuloak ba-zizkin mami-tartean. Gure layotz-aldeko arkaitzetan jayotzen den oroldioren bizkia zirudin. Dasaigutenez, langilleak txokolatea dite janaririk ugariena ta atsegarriena. Urritasun au etzetorrek ango lurren zeken eta antzu-izatetik. Bai zera! Baña an biltzen dituzten onentxoenak era guzietako makiñen truke erbestera biali nai dizkite. Ango egur, gari eta petroleo-aberastasunak ez dituk naiko beren eroste-amesak betetzeko. Era guzietako tresna ta makiñarien bearra baidite Stalin-en aurre-iritzia jasotzeko.\nErriari ipiñi diozkaten eskasak eta baruarrak gozatzeko zeuzkae jolasaldiak eta egurastaldiak ugari ta eskura-errez. Antzokietarako sarrera merkea det. Norbaitek esan zin Errusi-ko langilleen opioa antzerkiak direla. Ondo esana. Onelango egurastaldi ederretan usten dizkite lan aspergarrietan biltzen dituzten amorrazioak. Lanaldia amaitu ondoren an zoatzik aldraka antzokira. Gu ere bai aien tartean. Etzegok aukerako jarlekurik. Guziak naasian. Gure alboan neskatx batzuek sagarrai ozkaka ari dituk eta azkenengo mutxikin ondarra lurrera yalki diate. Noizpenka sakeletik ateratako orraziz buruko txima sastarrai orraztaldi bat zemaioe, alkarekin garrasika mintza bitartean.\nAntzezki polita, orraatik, ikusi genduana. Remski Korsakof-en erestaldi zoragarria. Arrigarria gure alboetan nabari degun txirotasunetik antzestaldian oartzen degun aberastasunera dagon bitartea. Begiak asetzeko ta gogoa atsetzeka naiko dizkik aberas-pitintxu oyek erri gizagajo onek, nunbait.\nKalean gaituk berriro, bazterrak ikusi nairik. Gure aurrean bikote bat zijoak. Guda-mutillak zirudie atzetik ikusirik. Gauza aitagarri bat oartu dit biengan. Alkarri zirrika maite-jostetan ba-lebiltz bezela, eztiki ta gozoki mintzatuz zijoatzik. Txikienari, soña makurtuz, bestea labainez ondoratzen zaiok! Ez dizkit nik nere errialdean guda-mutillak onelan alkar maite-maxiatzen ikusi.\nOntan, ordea, gure erbestear itzots ozenera, buruari atzera eragitean, gure ikusnaya bai ase bear, arraietan! Txikiena nexka gazte xalo ta liraña uan. Eta bai txairo zeramazkila neskatxak guda-jantziak! Prakak, txamarra luzea ta txapel-txatala. Ez izan nik gogoan boltxebitarren artean emakumeak ere gudari izan ditezkela. Senar-emazteak ote-ziran? Ala, ezkongei-maitariak?\nEunka gudari zekusazgu kale-zear. Garagarrillean erleak erlauntzian burrunbaka, aztoaturik, sartu-irtenka ibilli oi diranez. Oinbeste gudarien pean zapaldurik dagon erriak, nola marrurik jaso? Nola txintik atera?\nGizonak eta emaztekiak eskubide berdiñak zeduzkae. Ezkontza maxiagarria ikusia ginun. Etziaten neska ta mutillak gureak gogo-barrenean duten ames zoragarririk. Ezta-ere aurretio luzaroan eztayak gertutzeko kezketan betazalak erre bearrik.\nZeregin oetarako ango erri guziak dite landola berezia. Tira, ba. Ba-zoatzik senar-gaya ta emazte-gaya landola orretara. Mutilla zarpil jantzirik; beste edozein egunetan bezela; lan-egunetako soñekoz. Neskatxa ere berdin. Eguneroko gonaz ta sorbalda-gañean artillezko estalkitxoa deramala.\nBi edo iru ezagun atzetik laguntzale. Eman beren izenak eta rublo bat (ogerleko bat urrean) luzatu ondoren, buztartuak zeudek gazteok. Une artan alkarri begiratuz, bialtzen dioten irripartxo ezea dek eztai ortako poz-amets dana. Somatu nolako legorra dan.\nOartu, orde, emengo neska ameslariak eta mutil zoroak. Alkarrekin bizi izaten bereala aspertzen ba-dira; alkarren artean zerikusirik iza nai ezpa-dute, gaztigatu noiz-nai aitaturiko landolara ta nai danean ezkon buztarria askatua legokek. Beste maite gisagokoren baten billa jun bear.\nEsi gabeko maitakerietzaz mintzatzean, alde oetako mutil eiztari zenbaitek buruan zoro erabilli oi dituzten ametsak, sultan-amets biurriak! An oartu gendun maiteak ez dik, orraatik, emengoaren ederrik. Maite legorra dek; asetzen ez duna. Antola mutillek. Berdiñekoa dek emengo nexka bigun eta goxoen gogo uskurtzalea ta sendi-barruan semetxoen ezpan gorrietan loratzen dan urrezko irpartxo paregabea!\nAitagarriak dira, benetan, Dostoiewski, Tolstoi eta Gorki idazleen izenak. Aintzinako Errusi-ko elertilari aipatuengandik gaurko kaxkarrengana dagon aldea!\nAreik elertian baizen nagusi ziran gizatasunean ere. Agintari biozgabeen pean zutik eta buru-tente ibiltzen ikasiak. Zigorrak etzituan kikiltzen; ez gogo-kuzkurtzen. Beartsuen alde jokatzen ziran beti; negartiengan urrikalkor; nekazarien laguntzalle. Errusi-ko erregea ta bere kide ankerrak erri gaxoa, zaldun zitalak muxal gaztea antzo, zartaka erabillenian, izendaturiko idazleok arro jarki ziran. Beste utsune batzuek eukirik ere, onexegaitik zaizkigu begiko.\nLeengo agintariak aginte-aulkietatik uzkaill zituan itxuslakundearen ondoren, beste agintera leunagoa ekarrela boltxebitarrak uste bear. Baña, bai zera! Leen baño ere okerrago orain. Zigorpean indarrez menderaturik dauke erri goxoa zirkiñik egiteko bide gabe. Miña ao-sapayan josita euki bear.\nGaur eguneko idazleak eta elertilariak landugabeak, sastarrak, zarpillak eta lazkarrak dira. Okerragotzat jotzen deguna, berriz, agintari biozgabeen azpain auspez dabitzanak lotsagarri. Idazkeran edertasunik ez; joeran zutitasunik ere ez. Vedni-ren saguzar-egada, sapelaitsen gisakoa iduri zaye.\nAize guztietara zabaldua da boltxebitarrak uskurtzai dioten gorrotoa. Gaztetandik ezjakite beltzean azten ditue mutil eta neskatxoak. Gizonaren biotz barrenean Jaungoikoaren izena bera ere erroetatik atera nayean gazteak ezjakiñean lotzen ditue. Asma, irakurle, noraño doan boltxebitarren gorrotoa.\nUskurtzaren aurkako museo bat daukae Moscou-n. Areto, zabala. Ormetatik exegirik milla marazki ta oyal margoztu. Or-emen naasian mai-gañetan eta zurezko zoruetan irudiak zutik. Marrazki ta irudi oyek irribide ta farrabidetzat jarriak dira. Ikusi katolikoen oiturak itxuskatzeko buruz, nolako pitxi irrigarriak ipiñi dituen.\nEspani artu du margolariak katolikotosunaren lurralde jatortzat. Esan bearrik ez boltxebitarrak gai onetan (katolikotasun-gayan), Euzkadi España-ko mugen barrutian josirik daukela. Senidetzat jotzen dituela. Diodan marrazki orretan iru apaiz ageri dira. Sagardao-upelaren antzeko urdail eta sabel borobillaz, lodiaren-lodiz, lertu bearrean bat. Beste biak alboetatik esku betez lukainka ta odolki pilloak ekiñalan aoratzen ari zaizko.\nOndoko marrazkian, berriz, ibildeuna agiri da. Eleizatik apaiz eta lekaide erreskadak irtetzen luzeran zearretaka. Papar lodiko lekaideak, borobillaren-borobillaz balantzaka pirritan asteko unean, ibilli eziñik. Or-emen tarteka gangar-luzeak; buruagaz izarrak ikuitzeko besteko zintzur amaigabea dutenak. Parregarrizko esakunak azpian. Onelaxen irrikatzen ditue uskurtz-oitura guztiak.\nEuropa-ko laterri aurreratuenetan ez dek txanketakoa auzipean korapilloturik ibilli bearra. Bateko, legegizonak legeai billakatzen diezten zokondo, leiza ta besapeak; besteko, bein-beineko epai-maiak; urrengo, goragoko epaikariak; eta, azkenik, guztien artean auzi-etxean eraikitzen dituen ingi-tontorrak. Iguingarri, aspagarri ta urrea ugari atera bearrekoa da auzipean ibili bearra.\nArlo onetan erusitarrak beste laterrietakoak baño aurrerago zoatzik. Auzi-etxea ba zeukae; baita ere epaikariak. Bertan duten epailaririk zuzenena ta apaituena, nor dala uste dezute? Emakume bat. Aintzina jantzi-garbitzalle izaniko emakumea. Bein-beinian epaya egoki azaltzeko ez dik emazteki onek parerik izan bear. Etzeukak, orde, ortarako titulu ta jatorri-arroz garrasirik jaso bearrik.\nAlkarren artean gizon bik asarrerik ba-dute bijoaz arin epailariengana. Esan bitzate mintzoz bakoitzak bere aldeko zergaitiak. Gizon berezien laguntzarik nai izan ezkero, an zeudek lanaren zai legegizon aitagarriak. Ez gureen gisan apain eta soineko bereziz jantzirik. Langille itxurakoak; jantzi arratatuz. Ez diate ezetariko titulorik. Gai onetarako dauken zaletasuna dek eren laguntzarik onena.\nAra daramaen arloa auzilariak azaldu orduko, epailariak berberton agertuko du bere epaia. Zuzena ala okerra? Eztakigu. Baña ara doazanak ez dute auzipe naasietan biurritu bearrik. Eta... ez da uskeria.\nEz uste, gero, dana naasikeria dala Errusi-n. Ez uste mutil koskorrak ere nai duten eran lotsagabe ibilli litezkenik. Legeai bear dan begiramenik espa-diote; gaiztora zearo okerturik barrundatzen ba-ditue; lotsagabe ta biurri jokatzen ba dira, aztexe berezi batera eruaten ditue. An barruan izaera biurria erabarritzen ekin bear ortarako ipiñirik dauzkaten gizonak. Mutil basati oien joera leuntzen eta obetzen diarduen gizonak ba-dira an. Nork esango olakorik? Etxebarru orretako betebearretan, orraatik, al-danik askatuen uzten ditue gaztetxoak. Berenez zuzenera oitu ditezen, diotenez.\nEra guztitariko eskupekoak debekauta daude lurralde onetan. Alere, erbestekorik sakelerantz kiñuka oartzen ba-due (alboan ikuslerik barrundatzen ezdutela, beintzat), laster dituzu ondoan laban-laban esku-luzeka.\nGu geunden jatetxetik irtetzean, nere emazteak —Garcia Sanchiz-ek dio—, bere eskarra jatetxeko andere nagosiari agertu nairik, urrin (perfume)-bonbillatxo bat eman zion. Emazteki aren poza! Aintzina andere aintzatua izana zirudin. Ezin zeikion, ba, neure emaztetxoak eskupeko gogokogorik eman. Boltxebitarrak agintzen duten ezkeroz, Errusi-n arkitu ezin liteken gauza da urriña. Ordañez nereari emateko ez eukan andere gaxo arek ezer. Bai bere tamala eskar onez agertu ere!


"Arzak. Mundu osoa lau koloretan margotua" erakusketa D'elikatuz-en • Gastro Museums\n“Arzak. Mundu osoa lau koloretan margotua” erakusketa D’elikatuz-en\nNora bidalita: 6 de maiatza de 2019\n“Arzak. Mundua osoa lau koloretan margotua ” erakusketak Juan Mari Arzaken sukalde-sorkuntzak eta Hasier Etxeberria kazetari eta idazlearen testuak ditu oinarri. Alderdi artistikoenetik abiatuta abangoardia-sukaldaritzaren inguruan hausnarketa eragitea du helburu, horretarako bost zentzumenak baliatuz. Ekainaren 15 arte egongo da ikusgai Ordiziako D’elikatuz Zentroan.\nSei zentzumenok eta, Hasier Etxeberriaren hitzetan, euskal sukaldaritzaren bereizgarri diren lau saltsen koloreak dira M. Luisa López Telleria komisario duen erakusketaren ardatz nagusiak. Ildo horietan barrena gidatzen gaituzten irudiek, objektuek, artelanek, ikus-entzunezkoek, testuek, aitortzek eta abarrek Arzaken unibertsoan murgiltzen gaituzte eta, bide batez, euskal gastronomiaren fenomenoa ulertzen lagundu eta berau ahalbidetu duten balioen inguruan gogoeta bultzatzen dute.\n5+1. Bost zentzumenak eta umorea\nIkusmena. Mundua osoa lau koloretan margotua\nDastamena. Gure herriarekiko zaletasuna\nEntzumena. Sukaldeko hotsak zuzenean\nUsaimena. Tradizioaren buketak\nUkimena. Ardoaren ukia\nEta seigarren zentzumena: umorea\nMundua osoa lau koloretan margotua egitasmoa Hasier Etxeberriaren testuen inguruan gorpuztu da neurri handi batean. Idazle, aurkezle, zutabegile eta gastronomoa, Hasier Etxeberria (Elgoibar, 1957-2017) ZuZeu egunkari digitalaren sortzailea eta Repsol gidaren lankide izan zen.\nErakusketaren kontakizuna honako euskarri dokumental hauek osotzen dute:\nSukalde liburu-koadernoa: erakusketako irudiak, Juan Mari Arzaken famili-albumeko eta prestatutako plateren argazkiak biltzen dituen argitalpena; horrez gain, errezeta-liburua ere bada, jada partekatutako ondare bilakatu diren errezetak biltzen baititu, platerik bikainenetakoak nola prestatu azaltzen dizkigutenak.\nDokumentala: Mesas y musas. Izan zirelako gara, garelako izango dira (Zinea sortzen-en ekoizpena). Erakusketaren ibilbidean zehar, ikus-entzunezko sei piezatan Arzak jatetxearen historia kontatzen da. emakumezkoen begirada bat, Juan Mari Arzak zaindu, hezi, lagundu duten emakumeen edo inspirazio iturri izan diren emakumeen lekukotasunaren bidez: ama, emaztea, alabak eta baita areto-, irteera- eta sukalde-buruak ere.


Hasi dira Elgoibarren lurrazalekoengatik aldatu ez diren lurpeko edukiontziak berritzeko lanak - Elgoibarko Udala\nEskualdeko lurpeko 52 edukiontzi lurrazalekoengatik aldatzeko lanak amaituta, orain egoera txarrean dauden eta aldatu ez diren lurpeko edukiontziak berrituko ditu Mankomunitateak. Eskualdean guztira 65 lurpeko edukiontzi berrituko ditu, egoera txarrean daudelako eta mantentze lanen baitan, hauek hondatu aurretik eguneratzeko eta kalitatezko zerbitzua bermatzeko.\nMankomunitateak kronograma bat osatu du eta Elgoibarren hasiko dira lanak gaur bertan, azaroak 15, eta herriz herri egingo dira. Elgoibarko hiru puntuetan berrituko dira edukiontziak: Antonio Arrillaga 2, Pedro Miguel Urruzuno eta Plaza Aita Agirre 34. Elgoibarko lanak abendu amaieran amaituko dira, eta urte bukaerako oporraldien ondoren hasiko dira lurpeko edukiontziak berritzeko lanak gainontzeko herrietan, Mutrikun, Eibarren eta Ermuan, alegia.\nKasu guztietan, lehenik lurpeko edukiontzien ekipamendu zaharkituak osorik erretiratuko dira puntu guztietan, eta erretiratutako material guztiak baimendutako hondakinen kudeatzaileengana eramango dira, behar bezala birziklatu eta tratatzeko. Ondoren, lurpeko edukiontziak kokatzen diren zuloak garbitu eta egokituko dira, eta azkenik ekipamendu berria jarriko da.


Tolosaldeko Ataria 2020-09-25 09:53\nAurkeztu dute aurtengo Euskaraldiaren bideoklipa. Iruñeko Broken Brother Brass Band taldeak egin du kantua eta Sustrai Colina bertsolariak jarri dizkio hitzak.\nAtzo aurkeztu zuten bideoklipa eta atzo ireki zuten ere Euskaraldian parte hartzeko izen ematea. Euskal Herri osoko 412 herrik eman dute izena ariketarako, aurrekoan baino zazpi gehiagok. Tartean daude zazpi hiriburuak, eta, biztanle aldetik, herritar gehien-gehienen udalerriak barruan daude. Bestetik, aurtengo ariketaren berritasuna da norbanakoena ez ezik ariketa kolektiboa ere izango dela: entitateetan eragin nahi dute, ariguneekin, euskaraz eroso aritzeko eremuekin. Bi hilabete barru izango da Euskaraldia, hamabost egunez: azaroaren 20tik abenduaren 4ra.\nHerritarrek hiru bide dituzte Euskaraldian izena emateko: herriz herriko izen emate ekitaldiak, sakelako telefonoetarako duen aplikazioan, edo Euskaraldiaren webgunean.


18 Urriak 2021, 8:11 am\n* Hamazazpi euskal erakundek elkarrekin antolatuko dute Emakumeak Zientzian ekimenaren 6. edizioa, gaur lankidetza-hitzarmen berria sinatuta.\n* Ekimen honen helburu nagusia indarrak batzea da, zientzia nesken kontua ere badela argi uzteko.\nNoiz sortua: 15 Urria 2021\nHamazazpi euskal erakundek bat egin dute Emakumeak Zientzian proiektuarekin, lankidetza-hitzarmen berri bat sinatuz, eta, hala, ekimenaren helburuekiko konpromisoa berretsiko dute: zientzian diharduten emakumeen lana ikusaraztea, jarduera zientifiko-teknikoak gizonezkoen kontua direlako ustea apurtzea eta neskek eta nerabeek zientziako ikasketak hauta ditzaten sustatzea.\nHelburu horiek kontuan hartuta, erakundeek indarrak batu dituzte Emakume eta Neska Zientzialarien Nazioarteko Eguna dela eta (otsailaren 11n ospatzen da urtero) elkarrekin egingo diren jardueren programa antolatzeko.\nGaur goizean sinatu dute urtez urte handituz doan proiektuaren lankidetza-akordioa. Emakumeak Zientzian ekimenaren 6. ediziorako akordioa sinatu duten 17 erakundeak zientzia eta teknologiaren sarearen erakusleiho garrantzitsuak dira Euskadin. Batasun hori Emakumeak Zientzian jendea biltzeko bokazioarekin jaiotako proiektua delako izan da posible; ateak zabalik izanda eta elkarrekin hobeak garela argi duena.\nHala, 2022rako, Emakumeak Zientzian proiektua antolatzen duten erakundeak hauek dira: POLYMAT, CIC nanoGUNE, Donostia International Physics Center (DIPC), Materialen Fisika Zentroa (CFM CSIC-EHU), CIC biomaGUNE, Biodonostia, Tecnun-Escuela de Ingenieria, Ceit, Eureka! Zientzia Museoa, Gipuzkoako Ingeniari Industrialen Elkargo Ofiziala, Basque Center on Cognition, Brain and Language (BCBL), Lortek, UPV/EHUko Informatika Fakultatea, Gipuzkoako Ingeniaritza Eskola eta Kimika Fakultatea, Elhuyar eta Gipuzkoako Zientzia eta Teknologia Parkea.\nHitzarmena sinatuta, erakunde antolatzaileak, zientziaren eta teknologiaren arloko dozenaka profesionalen (ikertzaileak, unibertsitateko irakasleak, ingeniariak etab.) inplikazioari eta dedikazioari esker, programa zabal bat diseinatzen hasiko dira, era askotako jarduerekin, ‘zientzia bada nesken kontua’ mezua ahalik eta pertsona gehienei helarazteko.


Zuzendu beharrekoa zuzendu - Euskara Lantzen\nEgin beharreko zuzenketak egin beheko esaldiotan.\nBatzuk zuzenak dira. Zuzena bada idatzi “zuzena”; bestela, oker den esaldiaren zatia zuzendu.\nCategories Gramatika Tags huts, zuzendu Post navigation


EHUko Abesbatzak pop eta rock abestiak interpretatuko ditu gaur Bilbon. Deia, Noticias de Bizkaia\ndenboraldia agurtzeko kontzertuan\nEHUko Abesbatzak pop eta rock abestiak interpretatuko ditu gaur Bilbon\nEP - Viernes, 23 de Junio de 2017 - Actualizado a las 11:06h\nBILBO. Euskal Herriko Unibertsitateko (EHU) Abesbatzak denboraldia agurtzeko kontzertua eskainiko du ostiral honetan, ekainaren 23an, arratsaldeko 19:00etatik aurrera, Bizkaia Aretoan, Bilbon, eta azken hamarkadetan arrakastatsuak izan diren pop eta rock abesti batzuk aukeratu ditu.\nHain zuzen, EHUk prentsa ohar bidez jakinarazi duenez, Queen, Elton John, The Police, Leonard Cohen, Michael Jackson, Toto edo Ken 7 moduko taldeen kantak interpretatuko ditu egindakoak, besteak beste. Emanaldia bukatzeko, Paul Barkerren "Roquiem" lana abestuko du.\nEli Mendiarazek (pianoa), Argoitz Arangurenek (gitarra), Cristina Larrañagak (baxua) eta Ander Zulaikak (perkusioa) ere parte hartuko dute kontzertuan, eta Aitor Biain Bidarte zuzendaria izango da.


Irekia Eusko Jaurlaritza - Gobierno Vasco :: EHAA xedapena 201804334\nGaiak: LAGUNTZAK; INDUSTRIALDEAK; BERRIKUNTZAK\nXedapenaren data: 2018-08-01\nHurrenkenaren zenbakia: 201804334\nEkonomiaren Garapen eta Azpiegitura Sailak esleituta dauzka Euskal Autonomia Erkidegoak industria-politikaren eta enpresa-lehiakortasunaren alorrean eta energiaren alorrean dituen eginkizunak.\nEkonomiaren Garapen eta Azpiegitura Sailak atxikita dauzka, halaber, Euskal Autonomia Erkidegoko sozietate publikoko erakundeak, Eraldaketa Lehiakorrerako Sozietatea SA sozietate publikoa (SPRI) eta Energiaren Euskal Erakundea zuzenbide pribatuko erakunde publikoa (EVE); erakunde horien bidez, haiek sortzeko araudiaren bitartez alor horietan esleituta dituzten politikak garatzen ditu Ekonomiaren Garapen eta Azpiegitura Sailak.\nEuskadik oso lurzoru-eskaintza heterogeneoa dauka jarduera ekonomikora bideratuta, eta askotariko egoerak aurki daitezke, bai definizioari bai ezaugarriei dagokienez: 1970eko hamarkadaren aurretik garatu eta finkatutako lurzoruak (industrialdeak) daude batetik, eraldatu berriak diren ehunak bestetik, eta baita aktibo dauden guneak ere, zeinak okupazio-gradu desberdinak baitituzte.\nEgoera-aniztasun hori gorabehera, ekonomiaren azken urteotako inguruabarrak eragindako ezaugarri komun bat aurki daiteke guztietan: industrialde eta jarduera ekonomikoko gune gehienetan nabe eta lurzoru hutsak ugaltzen ari dira, eta haietako lagapen publikoko zuzkidura-guneetan oso gutxi inbertitu da, edo ez da batere inbertitu. Horren ondorioz, askotan industrialdeek eta jarduera ekonomikoko guneek narriadura irudia ematen dute, eta horrek zaildu egiten du, batetik, bertan kokatutako enpresen lehiakortasuna, eta, bestetik, hutsik dauden guneetan jarduera berriak ezartzea.\nJoera horren ondorioz larritzen ari dira, zenbait kasutan, abiapuntutik jada gabezia eta urritasun ugari zituzten egoerak, bai hirigintzari dagokionez, bai guneak, azpiegiturak eta zerbitzuak mantentzeari eta babesteari dagokionez. Antzeko egoera antzematen da habia-industriako banakako pabiloiei edo modulu-pabiloiei zerbitzu ematen dieten hirigintza pribatiboko zonetan.\nEgoeraren diagnostiko horrek iradokitzen duenez, jarduera ekonomikoko guneetako kudeaketa-eredu tradizionalek partaidetzan oinarritutako ereduetarantz eboluzionatu behar dute, non enpresaburuek, enpresek eta erakundeek beharrezkoak diren sinergiak bilatu eta sustatu behar baitituzte, haien iturria edozein dela ere, lehiakortasuna gehitzea eta industrialdeak mantentzea eta hobetzea ahalbide dezaten.\nAgertoki horretan egokia dirudi jarduera ekonomikoko gune horietan jarduketa puntual, mugatu eta finalistetarako inbertsio publikoko lerro bat sustatzeak, ekoizpen-jarduerarako ezinbestekoak diren instalazio horietara zuzenduta egongo den lerro bat, hain zuzen. Inbertsio-lerro horren bidez helburu anitz lortu nahi dira:\n– Detektaturiko arazo zehatzei aurre egitea, instalatuta dauden eta instalatu nahi duten enpresei egokitzapen hobea ahalbidetuko dieten konponbideak ezartzeko, gune horien hobekuntza kualitatiboa lortze eta erakargarritasuna gehitze aldera.\n– Egindako obren bidez, krisi ekonomikoak gehien zigortu dituen sektoreetako bateko enpresa txikien eta mikroenpresen ehuna suspertzea, hiri-ehunetan gauzatu diren birgaitze-politika aktiboak industria-lurzorura eramanez.\n– Enpresa-elkartegintza eta Administrazioaren eta enpresen arteko lankidetza sustatzea jarduera ekonomikoko guneen kudeaketan eta hobekuntzan, jarduera ekonomikoaren alor horiek eguneratu eta hobetu ditzaketen jarduketak sustatzeko.\nHorretarako, helburu horiei erantzuteko programa bat antolatu behar da, betiere ekoizpen-jardueraren sail horiek garatzen diren inguruneak eta instalazioetako eraginkortasun energetikoa egokitzen eta hobetzen lagunduta, azken helburua euskal ekoizpen-sektorearen lehiakortasuna bultzatzea izanik. Kontuan izanik helburu horiek onuradun asko izan ditzaketela eta ezinbestekoa dela EAEko sektore publikoko bi erakunde horiek izatea, egintza hau ematea beharrezkotzat jo da, jarduketa koordinatua sustatzeko.\nLaguntza-programa hau Eusko Jaurlaritzak enpresaren arloan sustatutako plan estrategikoen barruan kokatzen da, eta, finean, industria-garapeneko estrategia integral bat garatzea du helburu, Euskadiko enpresak merkatuko egoera hobe batean kokatzeko.\nHorri dagokionez, jarduketen koordinazio horretarako ezinbesteko alderditzat jotzen dira honako hauek: lehenik, udalentzako eta bestelako toki-erakundeentzako laguntza horiek eskuratzeko erregimenaren tratamendu integratu bat ezartzea ezinbestean; bigarrenik, laguntza horiek aintzatesteko dei espezifiko bat egitea kontuan hartuz dagozkien programak minimi izaerarekin diseinatu zirela; eta hirugarrenik, erakunde bakoitzak programa horretara bideratuko duten gehieneko zuzkidura aurreikustea.\nEgia da erakunde bakoitzak berezko izaera juridikoa duela eta diruz lagundu daitezkeen programak ezartzeko eta taxutzeko eskumenak ere badituela, baina Jaurlaritzari buruzko 7/1981 Legeak sailen titularrei dagokien zuzendaritza gauzatzeko esleitzen dizkien eskumenei jarraitu behar zaie; horri dagokionez, Ekonomiaren Garapen eta Azpiegitura Sailaren egitura organikoa eta funtzionala ezartzen duen apirilaren 11ko 74/2017 Dekretuak sail horren titularrari haren organo eta jarduera guztiak zuzentzeko eta koordinatzeko eginkizuna esleitzen dio (3.2 artikulua).\nEuskadiko toki-erakundeen erantzukizun eta titulartasun handia duten alor horien errealitatea kontuan izanik, nabarmentzekoa da Euskadiko Toki Erakundeei buruzko apirilaren 7ko 2/2016 Legeak ezarritako esparrua kontuan hartu behar dela, zehazki, programa honen hartzaileak diren jarduera ekonomikoko guneen hirigintzan eragina duten neurriei gagozkiela.\nHorrenbestez, industria-politikaren, enpresa-lehiakortasunaren eta energiaren esparruan sailburuak esleituta dituen koordinazio- eta zuzendaritza-eginkizunen barnean dago jarduketa hori; Euskal Autonomia Erkidegoko industrialde, enpresa-parke eta jarduera ekonomikoko guneei zuzendutako laguntza-programa bakar baten konfigurazio integraturako jarraibideak emateko helburua du, laguntza horiek 2018ko ekitaldian gara daitezen; halaber, egokitzat jotzen da haien publizitate orokorra egitea, diru-laguntzen programa honi dagozkion deialdiei heltzeko dagozkien eginkizunak esleituta dituzten erakunde instrumentalek garatu beharreko neurrien ezinbesteko integrazioa indartze aldera.\n1.– Eraldaketa Lehiakorrerako Sozietatea SA sozietate publikoak eta Energiaren Euskal Erakundea zuzenbide pribatuko erakunde publikoak, «EAEko jarduera ekonomikoko guneetako, enpresa-parkeetako eta industrialdeetako Renove Programa» izen partekatuarekin, bakoitzaren jarduketa-eremuaren barnean, diru-laguntzen deialdi bana egingo dute, Euskal Autonomia Erkidegoko industrialde, enpresa-parke eta jarduera ekonomikoko guneetan jarduketak eta inbertsioak babesteko.\n2.– Erakunde horiek bakoitzaren esparruan ezarritako diru-laguntzen jarduketak eraginkortasun energetikora eta energia berriztagarrietara bideratuko dira Energiaren Euskal Erakundearen kasuan, eta urbanizazio publiko eta pribatuko zonetako berrurbanizazio-, berroneratze-, birgaikuntza- eta hobekuntza-proiektuak eta -jarduketak gauzatzera, berriz, Eraldaketa Lehiakorrerako Sozietatearen kasuan.\n3.– Inbertsioak, diru-laguntzen jarduketak eta horien zenbatekoak Energiaren Euskal Erakundea SAk eta Eraldaketa Lehiakorrerako Sozietatea SAk zehaztuko dituzte, bakoitzak dagokion deialdian.\nPrograma honen xedera bideratutako baliabide ekonomikoak Energiaren Euskal Erakunderako (EVE) eta Eraldaketa Lehiakorrerako Sozietatea SArako (SPRI) EAEko sektore publikoaren erakunde horien 2018ko Aurrekontuetan helburu horrekin gaitutako kredituetatik etorriko dira, hurrenez hurren eta diru-laguntza jasoko lukeen jardueraren arabera; abenduaren 22ko 5/2017 Legearen bidez Euskal Autonomia Erkidegoko ekitaldi horretako Aurrekontu Orokorretan txertatuta daude aipatutako kreditu horiek.\n3. artikulua.– Laguntzen izaera eta bateragarritasuna.\n1.– Programa honen esparruan emandako laguntzak itzuli beharrik gabeko diru-laguntzak izango dira.\n2.– Programa honetan aurreikusitako laguntzak Europako Batzordearen 2013ko abenduaren 18ko 1407/2013 Erregelamenduaren (EB) esparruan kokatzen dira (Europar Batasunaren Funtzionamenduari buruzko Tratatuaren 107. eta 108. artikuluak minimis laguntzei aplikatzeari buruzkoa; DOUE L352/1).\n3.– Bateragarritasun-erregimena EVEren eta SPRIren deialdietan ezarriko da, 1407/2013 Erregelamenduaren (EB) 5. artikuluan ezarritako metatze-arauei jarraikiz.\nLaguntzen zenbatekoak, soilik edo beste laguntza batzuekin batera, ezin izango du, inola ere, erakunde onuradunak egingo duen jardueraren kostua gainditu. Kostu hori gaindituz gero, dagokion laguntzaren zenbatekoa behar den neurrian minoratuko da, jardueraren gainfinantzaketa saiheste aldera.\n4.– 1407/2013 Erregelamenduan (EB) xedatutakoa betetzen dela bermatzeko finkatutako mekanismo orokorrak alde batera utzi gabe, erakunde horiek programa horrekin lotuta aitortutako laguntzak emateko prozesuan, elkarri jakinaraziko dizkiete emango dituzten laguntzak, finkatutako muga kuantitatiboak ez gainditzeko. Bi erakundeen laguntzen baturak muga hori gaindituz gero, laguntzetako zeini uko egiteko prest egongo litzatekeen edo laguntzetako zein murriztuko lukeen aukeratu ahalko du onuradunak, eta aurretiaz esleitutako laguntzaren zati bati edo osoari uko egiteko aukera izango du, betiere dagokion deialdian zehaztutako gainerako arauak betetzen badira.\n1.– Honako hauek eskuratu ahalko dituzte «EAEko jarduera ekonomikoko guneetako, enpresa-parkeetako eta industrialdeetako Renove Programa» deritzonaren barnean sartutako laguntzak: Udalak, mankomunitateak, udalak, kuadrillak eta administrazio-batzarrak, kontzejuak, kontserbazioko hirigintza-entitateak, enpresa-erkidegoak eta/edo -elkarteak eta banakako enpresak eta lankidetzan ari direnak, baldin eta oinarrietan aurreikusten diren jarduketak gauzatzen ari badira Euskal Autonomia Erkidegoko industrialde, enpresa-parke eta jarduera ekonomikoko guneetan.\n2.– Euskadiko Toki Erakundeei buruzko apirilaren 7ko 2/2016 Legean aurreikusitako edozein toki-erakundek eskatzen baditu laguntzak, dagozkien eskumen-esparruei jarraikiz, EAEren administrazioak diru-laguntzak emateko dituen aurreikuspenak betetzen direla bermatu beharko da; zehazki, 2/2016 legearen 111. artikuluan ezarritako aurreikuspenak.\n3.– Nolanahi ere, erakunde onuradunek beti bete beharko dituzte hiru arau hauetan xedatutako baldintzak: lehenik, azaroaren 11ko 1/1997 Legegintza Dekretu bidez onartutako Euskadiko Ogasun Nagusiaren Antolarauei buruzko Legearen testu bategina; bigarrenik, Diru-laguntzei buruzko azaroaren 17ko 38/2013 Lege Orokorrean eta haren erregelamendua onartzen duen uztailaren 21eko 887/2006 Errege Dekretuan jasotako oinarrizko araudia; hirugarrenik, EVEren eta SPRIren deialdiak eta bestelako araudi aplikagarria.\n4.– Ezin izango dituzte laguntza horiek jaso SPRILUR SA sozietate publikoaren Industrialdeak Programaren parte diren industrialdeak, enpresa-parkeak eta guneak.\nEuskal Autonomia Erkidegoko 2018ko ekitaldirako aurrekontu orokorrak onartzen dituen abenduaren 22ko 5/2017 Legearen xedapen indargabetzaileari lotuta hamalaugarren xedapen gehigarrian xedatzen denarekin bat etorriz, SPRI Enpresa-garapenerako Euskal Agentzia zuzenbide pribatuko erakunde publikoak, lege horrek sortuak, bere jarduketei ekiten dienean, Eraldaketa Lehiakorrerako sozietatea SAren deialdia egingo da, erakunde hori abiarazteko dekretuan eta erakunde horrekin lotutako ematen den bestelako araudian xedatutako baldintzei jarraikiz.\nVitoria-Gasteiz, 2018ko abuztuaren 1a.


atico-a - Zaragoza (Centro) , Eraikitako azalera 88m2, 36m2, 1 Habitacion , 1 bainugelak, Igogailua.\netxea - epila (CENTRO) , Eraikitako azalera 317m2, 104m2, 4 Gelak, 1 bainugelak.\npisu - Zaragoza (Sagasta) , Eraikitako azalera 109m2, 4 Gelak, 1 bainugelak, Igogailua.\npisu - Zaragoza (Casco Histórico) , Eraikitako azalera 42m2, 14m2, 2 Gelak, 1 bainugelak.\npisu - Quinto (Centro) , Eraikitako azalera 90m2, 7m2, 3 Gelak, 1 bainugelak.\ntxaleta - Zaragoza (Casablanca) , Eraikitako azalera 593m2, 945m2, 6 Gelak, 6 bainugelak, igerilekua,...\nitsatsita - Zaragoza (San Juan de Mozarrifar) , Eraikitako azalera 332m2, 259m2, 115m2, 6...\npisu - Zaragoza (Casco Histórico) , Eraikitako azalera 118m2, 2m2, 5 Gelak, 2 bainugelak, Igogailua.


2021-05-30 ZEJUko LUR GARAIAK / SAJANeko ERRESERBA (KANTABRIA)-Amaituta | Leioa Mendi Taldea\n2021-05-30 ZEJUko LUR GARAIAK / SAJANeko ERRESERBA (KANTABRIA)-Amaituta\nTXANGOA PLANIFIKATUTAKOAREN ARABERA EGIN ZEN\n2021eko maiatzaren 30ean (igandea) egindako txangoa.\n59 mendizalek burutu zituzten aurreikusitako ibilbideak. Beti ere, taldeen arduradunen jarraibideei jarraituz, aparteko gorabeherarik gabe.\nEgun lainotua eta lehorra izan zen. Ibilbidearen hasieran (La Jaya Cruzá aparkalekua) 15º arteko tenperaturak eta sentzazio termikoa izan genuen eta 21ºtako sentsazioa ibilbidearen amaieran (Lapizko aparkalekua). Airearen hezetasuna % 70-75 ingurukoa izan zen. Zenbait ostartetako zeru lainotua izan genuen, aurrera joan ahala zabalagoak. Ibilbide osoan zehar ikuspen ona izan bagenuen ere, gailurrera igotzeko azken zatian behe laino itxia sartu zen. Indize ultramore altua (7), polen indize baxua (3), lur hezea baina ibiltzeko erosoa.\nOso egun ona izan genuen mendi kirola praktikatzeko.\nEz zen egon alerta meteorologikorik aktibatuta.\nPinueta 6:50; Lamiako 6:55; Luis Bilbao Libano kalea (markesina) 7:00; San Pedro plaza (Deustu) 7:10; Zabalburu (Ertzantza markesina) 7:20.\nLeku batzuetan, paisaia hunkigarriak esanahi sakonagoak ezkutatzen ditu. Mendi batzuek, altuera batera ez iristeagatik, ezezagunak izatera kondenatuak daudela pentsa genezake. Horixe da, hain zuzen ere, Cuetu la Consllaren kasua, Saja eta Nansako haranen gainetik dagoen arrano-habia. Kordel edo Peña Labrako mendilerroetako gailurrak bezala, bi mila metroko altuerara ez iristeak, eta nahiz eta errepide turistikoetatik eta eski-estazioetatik urrun isolatua egon, kuetok, bere nortasuna eta independentzia aldarrikatzen du Sejos portu mitikotik aparte.\nTontor nabarmena, silueta puntazorrotzekoa, udaberriaren erdira arte elurtuta egoten dena, Cueto edo Concillako Cuetuko gailurra zapaltzeko bideak, mila metrotik gorako desnibelak gainditzea eskatzen du. Oskarbi dagoen egunetan, Santanderreko inguruetatik, hortzimugan bereiz daiteke gailurra. Bai Cueto eta bai Ijan tontorrak (2.085 m) Saja-Besaya parke naturalaren barruan daude, ipar-mendebaldeko mugan.\nLehenengoa, zailtasun ertaineko TREKKING mendiko ibilbidea. Polaciones eta Cabuérniga haranen artean eta Saja-Besaya parke naturalaren ipar-mendebaldeko mugan dagoen gailurrera igongo gara. Oraingoan, Kantabriako ibilbide ezagunenetako eta ederrenetako bat egingo dugu, Espainia osoko pagadi onenetako batetik pasatzen baikara.\nBigarren proposamena zailtasun txikiagoko mendi ibilbidea da. XENDAZALETASUNAko ibilbide erosoagoa, zailtasun eta desnibel txikiagoa nahi dutenentzat. Honetan, ibilbide polit eta erakargarria egin dezakegu Kantabria osoko paraje eder eta ikusgarrienetako batera: Saja-Besaya parke naturala, mendi erdiko ibilbide eta zeharkaldiak egiteko leku aproposa.\nMendi-ibilbidean, Cuetu Kontzilua (1.922 m) edo Concilla izenarekin ezaguna den gailurrera igoko gara. Tontor hori LEIOA MENDI TALDEAk igo zuen 2005ean.\nSAJA-BESAYA PARKE NATURALA\nKantabriako erdialdean dagoen natur gunea, Saja ibaiaren goi-ibarrak eta haren ibaiadarrak biltzen ditu, baita Besaya ibaiaren arroko alboko haran batzuk ere, guztira 245 kilometro karratuko lurraldea da.\nParke Naturalak Kantabriako baso onenetako batzuk biltzen ditu eta fauna baliotsu baten babeslekua da; besteak beste, oreinak, orkatzak, basurdeak, otsoak, sarrioak, hainbat harrapari, noizbehinka hartz arreren bat, etab. ikus dezakegu. Hala ere, Parke Naturala Kantabriar mendikateko ekialdeko urogallo harrobiagatik nabarmentzen da. Parkearen mugen barruan, bi lerrokadura menditsu eta horien inguruko haranak daude: lehenik, Saja eta Besaya ibaietako urek banandutako ingurua, hegoaldetik iparraldera doana eta Kantabriar mendikatetan jatorria duena; bigarrenik, Mendikatearen iparraldeko isurialde osoa, Parke Naturalaren hegoaldeko muturrean dago eta Cueto del Cordel (2.061 m) edo Iján (2.085 m) gailurrak aurki genezake. Mendi hauen magalean, Sejosko portuetako larreak daude eta ipar-mendebaldeko mugan Cuetu la Concllako (1.922 m) mendi-puska bakartia. Sajaren eta Besayaren arteko banalerroa forma biribildu leuneko mendiek osatzen dute, garaiera txikiko mendiak dira eta altuera irabazten doaz Mendilerrora Campooko hegoaldeko mugara hurbildu ahala. Parkearen hegoaldea mugatzen duen mendikatearen ardatzak ekialdetik mendebaldera eginez gero altitudea handitzen doa.\nElementu geologikoen artean nabarmentzekoak dira “Deabruaren Molinucos” (Canal de Cureñas ibilbidean) izeneko formazioen tonu gorrixka dituen konglomeratu akastillatuak. Honako hau, parkeko lekurik bisitatuenetako bat.\nNatura 2000 Sarea. Nansa eta Saja ibaien goi-ibarrak eta Campo gaina\nNatura 2000 Sareko Kantabriako eremurik handiena da. Leku zabal horrek Besaya eta Saja ibaien arroak banatzen dituzten erliebeak hartzen ditu, baita Saja Besaya Parke Naturalean daudenak ere. Horrez gain, Peña Labra, Cordel eta Lamason eta Rionansara begira dagoen isurialdeko Peña Sagra mendilerroak. Polacionesetik eta Nansa eta Saja ibaien goi-ibarretako banalerrotik ere hedatzen da. Ertain- eta goi-mendiko eremua da. Sajako baso zabala eta altuerako larreak hartzen ditu bere baitan eta baso hostogalkorren adierazpen bikaina da batez ere harizti eta pagoena. Honen adibiderik onena Sejosko portuetan aurkitu dezakegu.\nIbilibidea/Fitxa Teknikoa IBILBIDEAK\nKlimatologiako baldintzetaz aparte, Inolako zailtasun teknikorik duten TREKKING eta XENDAZALETASUN txangoak.\nAutobusean, hilara bakoitzeko pertsona bat joan daiteke, edo bi pertsona familia edo bizikidetza eremu berekoak badira.\nAutobusera sartu eta irtetzearakoan eta behar beste aldiz eskuak gel hidroalkoholikoarekin garbitu.\nBeharrezkoa den guztietan txangoan 2 metroko distantzia gorde, .\nMaskararen erabilera derrigorrezkoa izango da txangoa amaitutakoan eta taldea bateratzen denean,\nGogoan izan mugikortasuna malguagoa izan arren orain indarrean dauden murrizketa gehienak norberaren erantzukizuna eskatzen dutela. Eusko Jaurlaritzak, 23:00etatik 06:00etara etxeratzeko-agindua eta eremu publikoetan zein pribatuetan, 6 pertsona baino gehiago biltzeko debekua ezarri du.\nSAJAKO ERRESERBA – CONCILLAKO CUETU (1.922 M) ETA FONFRÍA TONTORRA (1.371 M) (KANTABRIA)\nZailtasuna Aukeratutako ibilbidearen arabera moderatua edo erraza.\nJarduera mota TREKKING eta SENDERISMOA\nIrteera SAJAko harana (Kantabria)\nAmaiera Saja eta Barcena Nagusia (Kantabria)\nBaldintzak MENDIAN IBILTZEN OHITUTA EGOTEA. IBILBIDEA EDO TXANGOA EZAGUTZEA. Mendi-ibilaldiak egiteko, mendirako arropa eta oinetako egokiak erabili behar dira, betiere kontuan hartuta zein urtarotan gauden. Neguan, hotzetik eta euritik babesteko bada ez badako arropa eroatea komeni da (anorak, haizetik babesteko berokia, txanoa, eskularruak, elurra egotekotan eguzkitako betaurrekoak etab.). Autobusean etxera itzultzeko, arropa eta ordezko oinetakoak ere eraman behar dira (hobe aparteko poltsa batean). Etxetik ondo elikatuta joatea komeni da, kontuan izan behar dugu energia asko kontsumituko dugun jarduera fisikoa burutzen goazela. Ibilaldian zehar, batzuetan jan eta batez ere, edan egin behar izaten dugu; gure giharrek eta artikulazioek behar bezala funtzionatzeko likidoaren beharra dute; Fruitu lehorrak, txokolatea, barratxo energetikoak, mahaspasak, piku lehorrak eta abar motatako jakiak hartzea komeni da. Antolatzaileek ez diete utziko jarduera horietan edo bestelakoetan parte hartzen ekipamendu edo egoera fisiko egokia ez duten pertsonei\nAzken data 30-05-2021\n2021-06-13 LARRAU HARANA – ARALARKO LILURA BEREZIA (NAFARROA)-Amaituta →


Tic-Tac antzerki tailerrak landutakoa erakutsiko du - Tolosa - Tolosaldeko ataria\nTic-Tac antzerki tailerrak landutakoa erakutsiko du\nTolosaldeko Ataria 2019-06-07 15:58\nLeidor aretoan, gaur, 20:30ean, Alfredo Sanzolen Delicadas antzezlanaren 'Txuri' egokitzapena eskainiko dute.\nTolosako kultur etxeko Tic-Tac antzerki tailerrak ikasturtea biribilduko du gaur. 26 lagunek osatu dute tailerra, 2018-19 ikasturtean. Askotarikoa da taldea, gazte zein heldu, eta horrexek egiten du, taldekideen hitzetan, bidaia hau «errealago eta aberatsago».\nElena Aranbarri antzerki tailerraren zuzendariak azaldu duenez, izaeradun emakumeen mapa eratzen duen mosaikoz dago osatua, Txuri antzezlana: «Indar handiarekin bizitzari aurre egin zioten emakumeak, garai ezberdinetara bikaintasunez egokituz. Umorez beteriko emakumeen istorioa da. Bertute handi hori, biziraupenaren parte dena, bizitzarena, min guztien sendatzea da».\nTxuri izenburuarekin bat datorren eszenaratzea prestatu dute: «Jendeak beste toki batera bidaiatuko lukeenaren sentsazioa helarazi nahi dugu; planeta ezberdin bat, non hainbat eta hainbat gertakari ezberdin jazotzen diren». Aranbarrik azaldu duenez, «agertokian emakume abaniko zabala ikusiko da, bizipen ezberdinak, bitxikeriak, irri zein minak. Antzerki taldearen ispilu da, gure aniztasunaren isla. Talde lana eta ilusio ikaragarria jarri dugu». Antzezlana euskaraz zein gazteleraz eskainiko dute.


PSE EUSKADI: Berriak: Idoia Mendia: “Iraingarria da pandemia honetaz baliatzea gobernuak higatzeko , konponbideak bilatzen kolaboratzea da egin beharrekoa”\n2020 API 23 • Batzorde Exekutiboaren bilera\nIdoia Mendia: “Iraingarria da pandemia honetaz baliatzea gobernuak higatzeko , konponbideak bilatzen kolaboratzea da egin beharrekoa”\n• PSE-EEko idazkari nagusiak, Idoia Mendiak, “akordio zabalen” alde egin du Batzorde Exekutibo Iraunkorraren bileran\n• “Kudeaketari egindako kritikak onartu egin behar ditugu, baina ezin onartuzkoa da eskuinaren eta eskuin muturraren ‘zenbat eta okerrago, hobeto’ hori”\n• “Autonomia erkidegoen eta Espainiako Gobernuaren artean deseskaladaren diseinuan batera lan egiteko unea da, eta hemen, Euskadin ere, gaitasun gehiago izateko prozesu asimetriko horretan, betiere Osasun Ministerioaren jarraibideen haritik”\nIdoia Mendia PSE-EEko idazkari nagusiak esan du “iraingarria” dela gobernuak higatzeko saialdia COVID-19aren krisiaz baliatuz. Krisiari buruzko kudeaketan desadostasunak egon eta adierazi ahal direla auzitan jarri gabe, konponbideen bilaketan kolaboratzeko garaia dela hau esan du. Idoia Mendiak gogoeta hori partekatu du gaur arratsaldean bildu den Euskal Sozialisten Batzorde Exekutibo Iraunkorrean, azken egunetan idazkari nagusiak Euskadin alderdi guztien arteko akordioak defendatu ondoren eta Gobernuko presidenteak, Pedro Sánchezek erkidegoetan "berreraikitze itunak" egitearen alde azaldu ondoren, edozein dela ere horko gobernuen kolorea.\nIraingarria da #Covid19-aren pandemia honetaz baliatzea gobernuak higatzeko.\nKonponbide bilaketan kolaboratzea da orain egin beharrekoa.\nEzin onartuzkoa da VOX eta PPko eskuin muturraren eta eskuinaren ‘zenbat eta okerrago, hobeto’ hori.#OrainElkartutaBorrokatzeaDagokigu pic.twitter.com/JgK1OEiB0f\n“Konstziente izan behar gara osasun eta ekonomia arloan bizi dugun egoeraren larritasunaz. Gobernatzen garen alderdiok onartu eta ulertu behar ditugu kudeaketari buruzko kritikak zein desadostasunak, baina pandemiaz baliatzea gobernuak higatzeko, irabazkin alderdikoiak lortzeko, ez-duina da gero. Ezin onartuzkoa da PP eta VOXeko eskuinaren eta eskuin muturraren ‘zenbat eta okerrago, hobeto’ hori. Orain egin beharrekoa guztiz kontrakoa da, konponbideak bilatzen kolaboratzea, guztien iritziak kontuan hartu eta indarrak batzea”, adierazi du Mendiak bitarteko telematikoen bidez buruzagi sozialistek burutu duten bileran. Besteak beste, Iñaki Arriola, Sonia Pérez eta María Jesús San José sailburuek eta Gobernuaren Euskadiko ordezkariak, Denis Itxasok, hartu dute parte bertan.\nIdoia Mendiak Sozialisten Taldea ordezkatuko du bihar Eusko Legebiltzarreko Diputazio Iraunkorrean, lehendakariaren agerraldia aurreikusten delarik, eta osasun egoeraz eta datozen asteetan espero diren deseskalada erritmoez ere ohartarazi du.\n“Guztiok espero dugu lehenbailehen kalera atera eta lehengo jarduerei heltzea, zuhurtziaz egin behar dugu, ordea. Autonomia erkidegoetako eta Espainiako Gobernuaren arteko lankidetzarako unea da, deseskaladaren taxuketan. Hau da unea Euskadik ere gaitasun gehiago izateko prozesu asimetriko horretan lan egiteko, Osasun Ministerioak ezarritako jarraibideen haritik, betiere", adierazi du.\nPSE-EEko idazkari nagusiak gogora ekarri du euren etxeetan konfinaturik diren milaka pertsonen ahalegina, gaixotasuna gainditzeko borrokan diren pazienteak eta maite zutenen bat galdu izan duten familiak.\n“Konstziente gara industriako, merkataritzako, turismoko edo ostalaritzako milaka langilek bizi duten ziurgabetasun egoeraz, milaka autonomo eta enpresa txikien zalantzez, egoera oso zailetan euren lehen enpleguaren bila aterako diren gazteen kezkez. Aparteko ahalegin bat egin beharra dugu horiek guztiak babesturik senti daitezen, ate joka dugun krisi ekonomikoa, eta beraz enpleguarena ere, lehenbailehen gainditzeko, kalteberenak bereziki zainduz. Horretarako, ordea, aurrekontuko neurriak hartu beharko dira, zorpetzekoak, ahaleginak koordinatzekoak, eta ahalik adostasun handienaz, gainera”, adierazi du.\nBileran parte hartu dute honako hauek ere: Miguel Ángel Morales PSE-EEren Antolakuntzako idazkariak; Begoña Gil Erakundetako Politikako idazkariak; Bizkaia, Araba eta Gipuzkoako idazkari nagusiek, hots, Mikel Torres, Cristina González eta Eneko Andueza, hurrenez hurren; eta, José Antonio Pastor, Eusko Legebiltzarreko sozialisten bozeramaileak.


Errigorako saskia -\nBagera Elkartean eskuragarri\n2020-11-02 - Bagera\nAzaroaren 12ra arte izango da Nafar hegoaldeko uzta euskarari puzka kanpainaren 2020ko edizioa. Urtero bezala, data hauen artean Nafarroa hegoaldeko produktu bikainez osatutako saskiak eskatu ahal izango dira.\nAurten 3 saski izango dira aukeran: beltza (betikoa), berdea (ekologikoa) eta zuria (berezia).\nSaski hauek erostean, hartu ez ezik, eman ere egingo duzu. Saski mota bakoitzarekin oparitxo bat jasoko duzu eta AEKari, Ikastolen elkarteari edo Sortzeni 5€ bideratuko zaizkio.\nSaskiak Bagera Elkartean eskatu ahalko dira azaroaren 12ra arte 943005074 telefono zenbakira deituz edo bagera@bagera.eus helbidean.\nOrburuak, Pikillo marmelada, Pikillo piperrak, Zainzuri zuriak, Teilak, Tomate frijitua, Mertxika almibarretan, Oliba-olio birjina estra, Kardua, Mahats-zukua, Botila ardoa, Piper-mamia + Korrikaren katilua (55€).\nTxitxirioak, Ardo-ozpina, Oliba-olio birjina estra, Barazki-menestra, Pasta, Orburuak, Pikillo piperrak, Arroza, Zainzuri zuriak, Botila ardoa, Udare-zukua + Seaskako egutegia (65€).\nOrburuak, Pikillo piperrak, Zainzuri zuriak, Botila kriantza, Txokolatezko zigarretak, Patxaran-pastak, Patxarana, Oliba-olio birjina estra, Ardo zuri apartsua, Arbendol-polboroiak + D ereduaren hazia (75€).


35 orduko lan-astearekin, 2.000 lanpostu sortuko lirateke Basaurin eta ia 300 Arratian | LAB SINDIKATUA\nEkintza Sindikala 35 orduko lan-astearekin, 2.000 lanpostu sortuko lirateke Basaurin eta ia 300 Arratian\n35 orduko lan-astearekin, 2.000 lanpostu sortuko lirateke Basaurin eta ia 300 Arratian\nZure Eskubideak dinamikaren baitan “Prekarietatearen kontra… lana eta aberastasuna banatu” kanpaina aurkeztu du Hego Uribe Arratian. Lanpostu duina izateko eskubidea dugu, baita kalitateko bizi maila bermatuko duen soldata ere. Eta egoera gainditzeko bidean, baditugu alternatibak\nHazkunde ekonomikoaren diskurtsoarekin anestesiatu nahi gaituzte. Sinestarazi nahi digute amaitu dela krisia eta langabezia jaisten ari dela. Kalean eta lantokietan, ordea, ez dugu horrelakorik ikusten, kontrakoa baizik. Krisi garaiaz baliatuz, erreformaz erreforma laneko eskubideak eta eskubide sozialak suntsitu egin dizkigute. Aro berri baten aurrean gaude: prekarietatearen aroan.\nAberastasunaren banaketa geroz eta desorekatuagoa da eta desberdintasun sozial geroz eta handiagoak nagusitzen ari dira. Espainiar estatuan, herritar pobreenen %30ak adina aberastasun du 20 pertsonak. Azken bost urteetan, %40 handitu dute euren aberastasun maila. Aberatsak gero eta aberatsago dira, eta gehiengo sozial handia gero eta pobreagoa: Ibex 35a osatzen duten enpresetako exekutiboen soldatak %80 igo diren bitartean, langileen soldata %1,5 jaitsi da.\nHerritarron etengabeko pobretzea eta langileon eskubideen urraketa oinarri ditu fase berriak. Gure bizi eta lan baldintzen kontura bermatu nahi dute euren hazkunde ekonomikoa. Beraz, betiko lepotik burua, aberatsak gero eta aberatsago diren bitartean, arrakala soziala gero eta handiagoa bihurtzen ari da.\nLangileok bizi eta sufritzen dugun errealitatea gordina da oso: malgutasun eta lan jardunaldi luzeegiak; derrigorrezko aparteko orduak miseriazko soldaten osagarri; soldata bikoitzak; 1200 euroz azpiko soldatak… Prekarietate maila eskandalagarria, kontratu berrien ia %94 aldi baterakoak izanik, gehienetan epe laburrekoa eta askotan, partziala. Gainera, errealitate hori are latzagoa da emakumeentzat eta gazteentzat.\nHego Uriben langabezia tasa %15,4koa da eta Arratian %12koa. Langile asko denbora luzez daude egoera horretan. Gero eta gehiagotan egun baterako edo aste beterako lan kontratuak eskaintzen dizkigute.\nBADITUGU ALTERNATIBAK. AKTIBA GAITEZEN!\nLanpostu duina izateko eskubidea dugu, baita kalitateko bizi maila bermatuko duen soldata ere. Egoera gainditzeko bidean, baditugu alternatibak:\n1200 euroko gutxieneko soldata. Gaur enplegua izateak ez gaitu pobreziaren arriskutik kanpo uzten. Enplegua duten 10 langiletik 2 pobreziaren mugatik behera bizi dira eta 10 langiletik 4 (lana izan ala ez) pobreak dira. Miseriazko soldaten aurrean, 1.200 euroko gutxieneko soldata aldarrikatzen dugu. Europako Karta Sozialaren erreferentziatik abiatzen gara erreferentzia hori ezartzeko, eta beraz, gaur egungo Lanbide Arteko Gutxieneko Soldata (LAGS) guztiz askieza, bikoiztu egin beharko litzateke aipatu kopuruetara iristeko.\n35 orduko lan-astea. Derrigorrezko lanaldi partzialekin amaituz eta miseriazko soldaten osagarri diren aparateko orduak baztertuz. Enplegua sortzeko ezinbesteko neurriak dira. 35 orduko lan astea aplikatuz gero:\n–\tGaur egungo 7 lanpostuetatik, lanpostu berri bat sortuko litzateke, gure senide eta lagun langabetuei lana edukitzeko aukera sortuko litzaiekelarik. Basaurin 2000 lanpostu baino gehiago sortuko lirateke (lanaldi osoko kontratazioari buruzko hainbat informazioren arabaera, 14.700 biztanleek dute horrelako kontratazioa) eta Arratian 300 inguru.\n-Langileon lan eta bizi baldintzen kalitatea hobetuko litzateke.\n-Aberastasunaren banaketan urrats garrantzitsua litzateke.\n-Laneko istripu eta heriotzak gutxituko lirateke.\nAbian ipiniko dugun dinamikak bilatzen du langileek jabetzea gaur egungo egoera gainditzea posiblea dela. Geure aldarrikapenak jakinarazi nahi ditugu nonnahi, lantoki zein herri guztietan, eta horretarako langile asanbladak, enpresa komiteko bilerak eta hainbat ekimen antolatu nahi ditugu, ahal den neurrian beste sindikatuekin akordioak lortzeko eta indarrak batzeko.\nBeste alde batetik, eskualdeko eragile sozialekin harremanetan ipini gara beraien babesa jasotzeko eta herrietan alderdi politikoak interpelatzeko, ardura badutelako eta udaletan, bertoko zein azpikontratako langilei neurri hauek aplikatzea exigitu behar diegu.\nGauzak horrela, dinamika aurrera joango den heinean mobilizazioak burutzea aurreikusten dugu. Honengatik guztiagatik, prekarietatearen kontra eta lana eta aberastasuna banatzeko, aktiba gaitezen!


ALICIA CEBRIÁN, ilustratzailea: “Erakusketak oroitzapen eta sentimendu asko piztu dituela iruditzen zait” – Irunero\nPosted on 2017(e)ko apirilak 7 2017(e)ko apirilak 7 by Irunero\nErakusketa laburra izan da, baina itzala utzi du. Martxoaren 14tik 24ra, CBA kultur gunean egon da Alicia Cebrián (Irun, 1983) ilustratzailearen Maialen, 37+2. Amatasunak eragindako sentipenak irudikatu ditu Cebrianek. Gertu zituen oroitzapenak, hamasei hilabete besterik ez baititu Maialen alabak. Noelia Lorenzo idazlearen testuek osatu dituzte erakusketako koadroak. Udara aldera, erakusketa beste zenbait tokitan eskaintzeko aukeren bila ari da Cebrián.\nZer irudikatu duzu erakusketako ilustrazioetan?\nErditzearen ondoren, batez ere, izan dudan esperientziatik sortu da ideia. Esperientzia zoragarria izan zen niretzat, baina oso gogorra, era berean. Egoera konplikatuak bizi izan ditut, bakardadea, eta aldaketa fisiko handiak. Kontatzeko beharra nuela sentitu nuen. Nire bizipenak askatzeko, eta ahal izanez gero, egoera normalizatzen laguntzeko. Gaiari buruz hitz egiteko beldurra izaten dugu batzuetan.\nNolatan sortu da Noelia Lorenzorekin elkarlanean aritzeko aukera?\nAspalditik ezagutzen genuen elkar. Bakoitzaren proiektuen inguruan hizketan hasi ginen egun batean. Nik erakusketa honen berri eman nion, baina ipuin baten moduan imajinatzen nuela esan nion. Nik testuak idaztea proposatu nion, onartu zuen, eta ni pozez zoratzen nago. Orain ezin ditut imajinatu ilustrazioak testurik gabe.\nOso-oso ona. Mezu pila bat jaso ditut, erakusketarekin hunkitu egin den jendearenak. Harrituta nago oraindik. Oroitzapen eta sentimendu asko piztu dituela iruditzen zait. Ondokoak ere berdina pasa duela sentitzeak lagundu egiten du.\nNoiz hasi zinen ilustrazioaren munduan?\nBetidanik marraztu izan dut, txiki-txikia nintzenetik. Nire espresio bide nagusia izan da. Hamar urterekin, pintura klase batzuetara joaten hasi nintzen. Oleoa eta akrilikoa lantzen ibili nintzen orduan.Unibertsitatera joan nintzenean, ilustrazioa ezagutu nuen. Espresatzeko modu bikaina iruditu zitzaidan niretzat.\nZure ogibidea al da?\nDenbora erdiko lan bat dut, eta gainerakoan, ilustrazioan aritzen naiz. Urtean bizpahiru erakusketa egiten ditut, eta zenbait enkargu ere ateratzen zaizkit: postalak, egutegiak etab. Urte amaierarako, handi samarrak diren bi proiektu ditut. Zaila da ilustraziotik bakarrik bizi ahal izatea. Hasiera da zailena, eta hamar-hamabost urteko epea izan daiteke. Baina pixkanaka ari naiz nire bidea egiten.


Zorionak @endikalahaine!! #Euskara bultzatzeko egunerokotasunean egiten diren keinu txiki zein handiek badute #saria! Maitatzen duguna ez da inoiz hilko!#sasiburueuskaldunonelkartea #sasiburusaria2019#euskarareneguna - Instagram - Aritz Garcia Diseño\nZorionak @endikalahaine!! #Euskara bultzatzeko egunerokotasunean egiten diren keinu txiki zein handiek badute #saria! Maitatzen duguna ez da inoiz hilko!#sasiburueuskaldunonelkartea #sasiburusaria2019#euskarareneguna – Instagram\nTardes de sábado en buena compañía – Instagram\n#Caballo con #GranBilbao de fondo #kobetas #kobetamendi #Bilbo #Hiria #mendia #zaldia #igerseuskadi #igersbizkaia #igerseuskalherria – Instagram\n#Polloalajillo #oilaskoaberakatzarekin #Chiringuito #PlayaLaArena #Isla #Cantabria – Instagram


Arrasate | Uztailaren 5etik 23ra egingo dira aurten udalekuak - Noticias de Gipuzkoa\nArrasate | Uztailaren 5etik 23ra egingo dira aurten udalekuak\nPlazak mugatuta egongo dira eta izen-ematea 'online' egin behar da Txatxilipurdi elkartearen webgunearen bidez, gaurtik maiatzaren 14ra arte\n– a.d. 19.04.2021 | 00:51\narrasate – Uztailaren 5etik 23ra egingo dira aurtengo Txatxilipurdi Elkarteak antolatutako udaleku irekiak Arrasaten iazko etenaren ostean. Hainbat moldaketa egin behar izan dituzte ohiko funtzionamenduan: plazak mugatuak izango dira (guztira 156) eta izen-ematea online bakarrik egin ahalko da, gaurtik aurrera elkarteko webgunean edo QRaren bitartez.\n"Urtero bezala herriko hiru gunetan antolatuko dira udalekuak: Erdigunean, Musakola eta San Andres auzoetan. Azken bi hauetan, adin tarte bakoitzeko hamahiru haurrek osatutako talde bakarra egingo da bi hezitzaileren ardurapean; erdigunean, ordea, bi talde eratuko dira", adierazi zuten Itsaso Gallastegik eta Arantza Osorok.\nBeste aldaketa bat da astekako izena emateko aukerarik ez dagoela. Zaintza zerbitzuari dagokionez, azken urteotan bezala, 9.00etatik 10.00etara bitartean eskainiko dute behar duenarentzat.\ngoizez eta arratsaldez Haur Hezkuntzakoak 10.00etatik 13.00etara elkartuko dira. Lehen Hezkun-tzako lehen mailatik hirugarrenera bitartekoek, aldiz, goizean ez ezik, arratsaldean ere izango dute ekin-tzetan parte hartzeko aukera (16.00etatik 18.00etara). 2009 eta 2011 artean jaiotakoek astean bi egunez 10.00etatik 17.00etara izango dute hitzordua, eta beste hiru egunetan goizez bakarrik, 10.00etatik 13.00etara.\nBestalde, familia ugaria edo AEDko bazkide direnak, %5eko deskontua izango dute matrikula egiterakoan.\n"Biok dugu premia larria".\nEnpresentzat digitalizazio programa antolatu dute.\nGaraion Sorgingunean egingo dituzte udalekuak.


Matxinoek kontraerasoa jo dute Ukraina ekialdean, armadaren setioa hausteko - Mundua - Berria\nMatxinoek kontraerasoa jo dute Ukraina ekialdean, armadaren setioa hausteko\nKievek baztertu egin du epe motzera begira menia ezartzea, erasoaldia «herrialdearen burujabetasuna defendatzeko eskubidea» delako\nArmadak atxilotutako ustezko matxino bat, Islovaisken. I BOBERSKYY / EFE\nUkrainak ez du aurreikusten su-eten bat epe motzera begira. «Terrorismoaren aurkako operazioa gure eskubidea da herrialdearen subiranotasuna defendatzeko», adierazi du Valeri Chali gobernuko bozeramaileak. Minskeko bilerak utzitako bakerako deiak azkar lurrindu dira. Petro Poroxenko Ukrainako presidentea Vladimir Putin Errusiakoarekin bildu zen herenegun Bielorrusiako hiriburuan. Poroxenkok esan zuen eskualdea baketzeko bide orri bat prestatuko zuela; Putinek, berriz, negoziazioetarako atmosfera egoki bat sortzen lagunduko zuela. Baina hitz horiek ez dute eraginik izan frontean. Luhansk eta Donetsk eskualdeetan borrokei eutsi diete bi aldeek. Donetsken, matxinoek Novoazovsk kostaldeko hiria hartzeko erasoaldia hasi dute.\nDonetsk eskualdean, Azov itsasoaren kostaldean dago Novoazovsk —12.700 biztanle—, Errusiako mugatik gertu. AP albiste agentziaren arabera, hiria artilleriarekin bonbardatu dute matxinoek. Errusiazaleek Itar Tass agentziari azaldu diotenez, Donetsk eskualdean armadaren setioa hegoalderantz hausten saiatu dira, eta aurrera egitea lortu dute. Matxinoen arabera, Starobexeve herrian 129 polizia eta militar errendiarazi dituzte, eta beste 94 Kuteinikoven. Kievek ez ditu baieztatu datu horiek.\nEskualdeko Ilovaisk eta Horlivka hirietan ere borroka gogorrak izan dira. Bi aldeek beren gain hartzen dute hirien zatirik handienak. Ukrainako armadaren bozeramaile Andrei Lisenkoren arabera, azken egunetan berrehun errusiazale hil eta hainbat tanke eta misil jaurtigailu suntsitu dituzte.\nLisenkok beste behin leporatu dio Errusiako armadari herrialdean sartzea. Bozeramaile militarraren arabera, Errusiako soldadu talde bat sartu da Amvrosiivka mugaldeko herrian, astelehenean hamar soldadu errusiar atxilotu zituzten lekutik gertu. Errusiako Defentsa Ministerioaren arabera, astelehenean muga gurutzatu zuten militarrak «konturatu gabe» sartu ziren herrialdean.\nUkrainako armadako iturri batek AFP albiste agentziari esan dionez, Starobexeve herritik ehun bat ibilgailuren ilara bat atera da. Tankeek, auto blindatuek eta misil jaurtigailu sistemek osatzen dute konboia, eta, iturri militarren arabera, Errusiako armadarena da.\nMoskuk behin baino gehiagotan ukatu du tropak Ukrainara bidali izana. Haatik, beste giza konboi bat bidali nahi du gerran harrapatuta dauden zibilen egoera arintzeko. Sergei Lavrov Errusiako Atzerri ministroak jakinarazi du bide horretan «aurrerapausoak»eman zirela Minsken. «Irtenbide tekniko eta logistikoak aurkituko ditugu. Bigarren giza konboia ez da azkena izango».\nDonbas eskualdeko gatazkari buruz ez eze, gasaren inguruan ere negoziatu behar dute Kievek eta Moskuk. Ukrainatik igarotzen da Errusiak Europari saltzen dion gas gehiena, eta Bruselak nahi du auzia konpontzea Stockholmeko Arbitraje Epaitegira jo aurretik. Irailaren 6an dira biltzekoak hiru aldeak. «Ezin dugu itxaron Stockholmek erabaki bat hartu arte», esan du Gunther Oettinger Europako Energia komisarioak. «Behin-behineko prezio bat ezarri behar dugu negurako».


Aholkularitza teknikoa - Elurnet Informatika Zerbitzuak S.L.\n> Zer egiten dugu? > Aholkularitza teknikoa\nElurneten, enpresa baten presentzia Interneten, bere bezero-gaien aurrean ezagutarazteko eta dituenak fidelizatzeko aukera bat bezala ulertzen dugu. Helburu argi eta neurgarrietan oinarrituta, zure enpresaren beharretara egokitzen den estrategi bat definitzen lagunduko dizuegu.\nInterneten egotea beharrezkoa da baina ez da nahikoa, presentzia hori eraginkorra izateko, ondo diseinatuta eta erakundearen helburuekin bat datorren estrategia bat edukitzea beharrezkoa da, marka irudia sortzen lagunduko duena.\nModu asko daude Interneten egoteko eta erakunde guztiak berdinak ez direnez, Interneten egoteko era ez du zertan berdina izan behar, garrantzitsua da erakunde bakoitzaren helburu, itxaropenak, kultura enpresariala, teknologiarekiko heldutasun maila… analizatzea.\nEnpresa baten Interneteko presentzia zehazteko orduan, beste batzuen artean, garrantzitsua da hurrengo puntuak planteatzea:\nInterneten lortu nahi diren helburuak\nIzan nahi dugun presentzia maila; oinarrizkoa edo presentziala, dinamikoa, transakziozkoa, pertsonalizatua, web 2.0…\nNorainoko harremana eduki nahi dugun gure bezeroekin (oraingokoekin eta baita bezerogaiekin).\nGure helburua den publikoarengana iristeko kanalak identifikatu.\nOffline munduan bezala, beharrezkoa da estrategia komertzial argi bat izatea, zein kontaktuetara, zergaitik eta zein moduan heldu nahi dugun jakitea. Bestalde helburu neurgarriak eta zenbagarriak ezarri behar dira, eta hauek maiztasun batekin analizatu hobetu, birdiseinatu eta momentu bakoitzean beharrezko estrategietara egokitzeko.\nJar zaitez kontaktuan gurekin eta hitz egingo dugu.


Listado de descensos en FAGO y ANSÓ | Lurra Adventure\nFAGO eta ANSO-ko Kanoien zerrenda\nNon udaberriko desizozteak Prepirineoko bitxi handietako bat aktibatzen duen\nHerrixka hauek inguratzen dituzten mendien artean bi arroila handi existitzen dira, biak edertasun handikoak baina elkarren artean oso desberdinak. Udaberriko desizoztearen bitartean Foz de Fago ikusgarriak jaitsiera urtsua eta kirol ezaugarri handiko eskaintzen du, jauziz, rapelez eta pasaje bitxiez zipriztinduta. Aurrerago Veral erreka agorraldi betean aurkitzen denean, Foz Verde-z gozatzeko momentua da, izualdi handirik gabeko jaitsiera goxoa, prisa gabe edota familian ingurune natural bakarti eta harrigarriaz gozatzeko ezin hobea.\nFago eta Ansó herriak Echo-ko bailaretik oso gertu aurkitzen dira (20 minutu eskaz), bertan ere kalitate handiko hainbat jaitsiera egitea posible da.\n1. MAILA – Hastapena / Familiak\nBarrankismo lasaiaren eta atseginaren esperientzia bat, uretako paradisu harrigarri batean.\n3. MAILA – Hastapena Plus\nBenetako bitxi bat Mendebaldeko Pirineoan.


Egunotako maniobra militarren aurka elkarretaratzea deitu du Bardeak Libre plataformak\nBihar, osteguna, eta hilaren 9an eta 10ean maniobra militarrak egingo dituzte Bardeetako tiro poligonoan. Hegaztien habia egiteko garaia dela-eta, maniobra hauek salatu ditu Bardeak Libre plataformak.\nTiro poligonoaren aurkako taldeak bi elkarretaratze ditu, Bardeak herriarentzat! lelopean: ostegunean Ejea de los Caballeros herriko (Aragoi) Mames Esperabe plazan (20:00etan); eta ostiralean Iruñean, Gobernuaren Ordekaritzaren aurrean (19:00etan).\nSarbide zenbait, bisitarientzat itxiak\nPasa den urtarrilaren 31n Bardeako Komunitateak iragarri zuen Parkerako sarbide batzuk itxi egingo zituztela otsailetik aurrera, Bardeako "espezie enblematikoenak" zaintzea helburu, aintzat hartuta ugaltze garaian daudela. "Bisitariek ulertu behar dute espezieak kontserbatzeko asmoz hartzen den erabakia dela", azaldu zuen.\nOrain, baina, maniobra berriak iragarri dituzte. Poligonoaren aurkako eragileek Komunitateari galdetu diote ea maniobra horiek ez dituzten hegazti espezieak arriskuan jarriko. Halaber, instituzioei eskatu diete instalazio militarrak eraisteko urratsak ematen hasteko, inguruan bizi diren herritarren eta Bardeako animalia eta landareen hobe beharrez.\nKanal hauetan artxibatua: Bardeetako tiro eremua | Ingurumena


"MUMA egiteko arrazoietako bat izan zen enpresa mota askotan lan egiteko aukera"\n"MUMA egiteko arrazoietako bat izan zen enpresa mota askotan lan egiteko aukera: kontsumo handiko sektorean, kiroletakoan, automobilenean, oihalgintzan, etab.\nMUMA programak askotariko metodologiak erabiltzen ditu marketinaren esparruko ikaskuntza osoa izan dadin eta masterra egiten duen orok edozein sektoretan egin dezan aurrera, norberak gustuko duenaren arabera.\nGainera, programak berak atzerrian praktikak egiteko aukera eskaintzen du, eta hori abantaila handia da.\nNik praktikak Europako elektrizitate talde handienetako batean egingo ditut, EDP-Energía de Portugal taldean, marketineko arloan. Publizitate kanpainen sormena aztertu beharko dut, bezeroaren leialtasuna lortzeko programak kudeatu, enpresarako eta sailerako barne aurkezpenak egin, etab.\nPraktikak bilatzeko moduari dagokionez, Lan Irteeren Sailak egunero igotzen ditu plataforma batera iristen zaizkion praktikak eta, horrela, MUMAko ikasleak izena eman dezake interesatzen zaizkion praktiketan. Kasurik gehienetan, nazioko eta nazioarteko enpresa ezagunek eskaintzen dituzte praktikak, hainbat sektoretan. Horregatik, ikasleak gustuko duen hartan eman dezake izena.\nPraktikak lortzeko prozesuari dagokionez, elkarrizketa bat egin nuen B2C Marketineko arduradunekin. Praktikak enpresa horretan zergatik egin nahi nituen galdetu zidaten, eta eskatzen nuen lanpostuaren egitekoak xehetasun gehiagoz azaldu zizkidaten."\nOihana Castro, 2015 promozioa\n"Marketin Aurreratuko Masterra egiteko arrazoi nagusia marketineko arloan aditua bihurtzeko eskaintzen duen aukera da"\n“Marketin Aurreratuko Masterra egiteko arrazoi nagusia marketineko arloan aditua bihurtzeko eskaintzen duen aukera da, teknologia berriak, tresna digitalak eta enpresen eta erabiltzaileen arteko komunikazioa landuta.\nGainera, programak praktikak atzerrian egiteko aukera eskaintzen dit, beraz, konbinazio paregabea da. Marketin Aurreratuko Masterra egiten ari naizela, ziur naiz erabaki egokia hartu nuela. Gogo handia dut jakiteko noraino irits naitekeen Deustuko Unibertsitatean jasotako prestakuntzari esker."\nFrederik Obelitz, 2014 promozioa\n"MUMA master dinamikoa da, harekiko lotura izugarria sortzen dizu"\n"MUMA master dinamikoa da, harekiko lotura izugarria sortzen dizu eta full time bizitzera eramaten zaitu. Beraz, ordutegiei buruz hitz egiteak ez du zentzu handirik. Unibertsitatean, lagunekin kalean zoazela, telebistaren aurrean, zineman… toki guztietan azaltzen zaizkizu prestakuntza prozesu horri lotutako ideiak eta erreferentziak. Esperientzia trinkoa eta aberasgarria da. Egun guztiak dira desberdinak. Eskolak Deustuko Unibertsitateko irakasleek zein marketinaren arloko profesional laguntzaileek ematen dituzte. Beraz, ikasleei aukera ematen zaigu bezeroak, merkatuak eta joerak hobeto ezagutu eta ulertzeko.\nOrokorrean, eskolak arratsaldez izaten dira, irakasgai bat eguneko. Baina, batzuetan, inguruko enpresetara bisitak egiten dira, ikasitakoa praktikara eramateko eta ikaslea lan mundura hurbiltzeko.\nMetodologiari dagokionez, irakasgai guztietan antzekoa izan ohi da: banakako irakurketak, kasu errealak aztertzea eta ebaztea, eztabaidak ikasgelan, banakako lanak eta, batez ere, taldean lantzeko proiektuak. Taldean landutako proiektu horiei denbora eskaini behar zaie eta ikaskuntzaren eragile nagusiak dira.\nIkasturtean zehar, aukera izan dugu bezeroarentzako balioa sortzeko modu berriak probatzeko, proposamenak aurkezteko, berritzeko…, baina MUMAren alderdiren bat azpimarratzekotan, gehien gustatu zaidana izan da askotariko jatorriko, profiletako eta prestakuntzako ikaskideekin ikastea eta lan egitea.\nMasterra oso erabilgarria izan zait marketineko kontzeptu asko barneratzeko eta ezagutzen ez nituen alderdiak ikusteko.\nNire ustez, aukera bikaina da mundu honekiko edo enpresarekiko zaletasuna duen edonorentzat, bai gradudun berria izanda eta bai, lanean arituta, prestakuntza osatu nahi bada."\nIñigo Arraiza, 2015 promozioa\n"Eskolak bi hizkuntzetan eskaintzen dira, ingelesez eta gaztelaniaz. Horrela, bi hizkuntzak erabili eta hobetzeko aukera dago"\n"Neure herrialdeko unibertsitatean gradua eskuratu ondoren, joint-venture batean hasi nintzen lanean, Marketineko eta Salmentetako sailean. Asko gustatu zitzaidan egindako lana, esperientzia handia eskuratu nuen. Horregatik, atzerrira ateratzea erabaki nuen, marketineko masterren bat egitera.\nOso erakargarria iruditu zitzaidan DBSren MUMA. Ikasketa plana oso interesgarria iruditu zitzaidan. Gainera, irakasle gehienak enpresetatik datoz eta Marketineko alorrean lan egiten dute urte askoan. Eskolak bi hizkuntzetan eskaintzen dira, ingelesez eta gaztelaniaz. Horrela, bi hizkuntzak erabili eta hobetzeko aukera dago. Gainera, enpresetan praktikak egingo ditugu 6 hilabetez."\nRong Chen, 2014 promozioa\n"Estrategia, dinamismoa, arrisku neurtua eta berrikuntza gustuko badituzue, segur aski Marketinean aurkituko duzue etorkizuna"\n“Marketina beti gustatu izan zait, sektore asko eta askotara moldatzeko eta egokitzeko aukera eskaintzen baitu. Kontsumo handia, kirolak, turismoa, international trading, zerbitzu publikoak edo pribatuak, politika, hezkuntza… lan irteera horiek eta gehiago eskaintzen ditu MUMAk.\nEnpresa handi bateko Enpresen Gizarte Erantzukizuneko Sailean praktikak egin nahian nabil. Neure esperientziaz bestelako sektore batean sartzea esan nahiko luke horrek. Arrakasta pertsonala eta profesionala izango litzateke, zalantzarik gabe. Gainera, Deusto Business Schooleko Lan Irteeren Sailak eta irakasleek asko lagundu didate. Estrategia, dinamismoa, arrisku neurtua eta berrikuntza gustuko badituzue, segur aski Marketinean aurkituko duzue etorkizuna.”\nGian Luca Senes, 2014 promozioa\n"Taldeko harremanari dagokionez, oso ona da, konfiantza eta adiskidetasuna da nagusi, eta oso hurbileko giroa sortzen da"\n"Eskolak bereziak dira, oso dinamikoak. Gainera, irakaslearen eta ikaslearen arteko harremana berdinen artekoa da. Eskoletan etengabe ikasten eta eztabaidatzen dugu. Egia da teoria eta lan asko ere badela, baina zati praktikoa ugaria da, eta dibertigarria eta didaktikoa. Eskolan arreta jartzea ezinbestekoa da, saio bakoitzean gai asko lantzen baitira, eta full time Masterra baita, lan eta denbora asko eskatzen duena.\nTaldeko harremanari dagokionez, oso ona da, konfiantza eta adiskidetasuna da nagusi, eta oso hurbileko giroa sortzen da."\nRoberto Ortega, 2014 promozioa